[{"text_idx": "#000001", "text": "Cadw'n egni\u0308ol i bobl sy'n byw gyda chyflyrau iechyd hirdymor\nPam mae cadw'n egni\u0308ol yn bwysig?"}, {"text_idx": "#000002", "text": "Pam mae cadw'n egni\u0308ol yn bwysig?"}, {"text_idx": "#000005", "text": "Mae gweithgarwch corfforol yn fwy na mynd allan o wynt - mae'n bwysig meithrin cryfder, cydbwysedd a hyblygrwydd hefyd."}, {"text_idx": "#000006", "text": "Mae cryfder y cyhyrau a'r esgyrn yn bwysig i'n cadw i symud ar unrhyw oedran, ond wrth i ni dyfu'n hy\u0302n neu os ydym yn delio a\u0302 chyflyrau iechyd cyffredin, mae gweithgareddau i gryfhau yn hanfodol os ydym am allu gwneud y gorau o fywyd. Gallwn ddatblygu cryfder cyhyrau drwy weithgareddau gwrthiant (codi pwysau, defnyddio bandiau gwrthiant neu offer arall i roi gwrthiant) a chryfder esgyrn drwy rai gweithgareddau gwrthdrawiad (er enghraifft rhedeg)."}, {"text_idx": "#000007", "text": "Mae gweithgareddau cydbwyso yn cynnwys cadw eich cydbwysedd wrth aros yn llonydd neu wrth symud. Gall hyn fod mor syml a\u0302 sefyll ar un goes neu gerdded wysg eich cefn (ar o\u0302l gwirio bod yr ardal y tu o\u0302l i chi yn glir wrth gwrs!)."}, {"text_idx": "#000008", "text": "Y ffordd hawsaf o gael yr holl fanteision gwahanol hyn o gadw'n egni\u0308ol yw dod o hyd i weithgareddau sy'n cyfuno'r elfennau gwahanol hyn. Tra ein bod ni i gyd gartref mwy, mae'r rhain yn cynnwys sefyll i fyny o safle eistedd, dringo grisiau, Tai Chi, dawns, cerdded yn gyflym a rhai gweithgareddau chwaraeon y gallwch eu gwneud gartref."}, {"text_idx": "#000010", "text": "Os ydych yn byw gyda chyflwr iechyd mae rhesymau eraill pam mae bod yn gorfforol egni\u0308ol yn bwysig i chi:"}, {"text_idx": "#000011", "text": "Gall bod yn egni\u0308ol eich helpu i reoli eich cyflwr a'r symptomau rydych yn eu profi, gan leihau eu heffaith a'u difrifoldeb, yn ogystal a\u0302 rhoi hwb i'ch hwyliau.\nGall bod yn gorfforol egni\u0308ol roi ymdeimlad o reolaeth i chi dros eich corff, cyn belled a\u0302'ch bod yn addasu'r gweithgarwch hwnnw mewn ffordd sy'n addas i chi.\nGall bod yn egni\u0308ol eich cysylltu ag eraill - pobl yn eich cartref eich hun, teulu a ffrindiau drwy gyswllt fideo neu grwpiau a dosbarthiadau ar-lein. Gall cael gweithgaredd y gallwch siarad ag eraill amdano, sy'n cydnabod eich cyflwr iechyd ond heb fod yn gyfyngedig iddo, fod yn gadarnhaol iawn i'ch llesiant meddyliol"}, {"text_idx": "#000013", "text": "Rydym am eich helpu i ddod o hyd i ffyrdd newydd o barhau i symud."}, {"text_idx": "#000015", "text": "Beth bynnag yw eich lefel gweithgarwch arferol a pha bynnag gyflwr iechyd sydd gennych, rydym yn gwybod bod pobl fel chi ledled Cymru yn ceisio cynnwys rhyw fath o weithgarwch corfforol yn eu harferion dyddiol newydd. Rydym yn gobeithio rhannu rhai o'u straeon ar y wefan hon yn yr wythnosau nesaf. Ni allwn aros i glywed mor greadigol yw pobl a sut maent yn cymell eu hunain a'u teuluoedd i symud mwy."}]